**Likumprojekta**

**“Grozījumi Elektronisko sakaru likumā”**

**sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta “Grozījumi Elektronisko sakaru likumā” (turpmāk – projekts) mērķis ir noteikt pienākumu elektronisko sakaru komersantiem, kas nodrošina publisko mobilo elektronisko sakaru tīklu, izziņot Valsts ugunsdzēsības un glābšanas dienesta informāciju sabiedrībai. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Iekšlietu ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Civilās aizsardzības un katastrofas pārvaldīšanas likuma (turpmāk – Katastrofu pārvaldīšanas likums) 3.panta trešajā daļā ir noteikti civilās aizsardzības sistēmas uzdevumi, kurā viens no uzdevumiem uzsver nepieciešamību nodrošināt cilvēku drošību, veselību un īpašumu. Katastrofu pārvaldīšanas likuma 1.panta 7.punkts definē, ka agrīnā brīdināšana ir mērķtiecīga un nekavējoties veicama cilvēku un atbildīgo institūciju informēšana par katastrofu vai katastrofas draudiem un nepieciešamo rīcību, savukārt 1.panta 8.punkts nosaka, ka valsts agrīnās brīdināšanas sistēma ir autonomi funkcionējoša tehnoloģiska sistēma vai šādu sistēmu kopums, kas nodrošina agrīno brīdināšanu. Katastrofu pārvaldīšanas likuma 12.panta otrās daļas 1.punkts nosaka, ka juridiskām un fiziskām personām (iedzīvotājiem) civilās aizsardzības jomā ir tiesības saņemt agrīno brīdināšanu un ieteikumus rīcībai katastrofas vai katastrofas draudu gadījumā. Izpildot noteikto, apvienojot civilās trauksmes un iedzīvotāju apziņošanas uzdevumus (brīdināt, ziņot un informēt sabiedrību), tika izveidota valsts agrīnās brīdināšanas sistēma, kuras darbība noteikta Ministru kabineta 2017.gada 8.augusta noteikumos Nr.440 “Valsts agrīnās brīdināšanas sistēmas izveidošanas, darbības un finansēšanas kārtība”. Valsts agrīnās brīdināšanas sistēmā ietilpst elektronisko sakaru komersanti, kas nodrošina elektronisko sakaru tīklu. Saskaņā ar minēto noteikumu 8.punktu lēmumu par valsts agrīnās brīdināšanas sistēmas aktivizēšanu pieņem Valsts ugunsdzēsības un glābšanas dienests.Katastrofas vai to draudu gadījumā pastāv nepieciešamība izmantot mūsdienīgu un pēc iespējas efektīvāku sabiedrības informēšanas risinājumu. Ņemot vērā, ka 98% sabiedrības izmanto mobilos telefonus, šī galiekārta ir izmantojama kā ērts un sasniedzams risinājums un ir izmantojama kā agrīnās brīdināšanas sistēmas elements.Latvijas epidemioloģijas eksperti un Pasaules veselības organizācijas speciālisti prognozē, ka rudenī ir iespējams otrais Covid-19 uzliesmojums. Līdz ar to ir nepieciešams pēc iespējas ātrāk pilnveidot agrīnās brīdināšanas sistēmu, tādējādi nodrošinot gatavību un iespēju efektīvāk apziņot personas par nepieciešamo rīcību attiecīgo draudu situācijā.Šobrīd Ministru kabineta 2020.gada 12.marta rīkojuma Nr.103 “Par ārkārtējās situācijas izsludināšanu” 4.38.apakšpunktā ir noteikts pienākums mobilo sakaru operatoram atbilstoši tehniskajām iespējām iespējami ātri nosūtīt saviem sakaru lietotājiem un abonentiem īsziņu ar Valsts ugunsdzēsības un glābšanas dienesta sagatavoto informāciju par nepieciešamo rīcību ārkārtējā situācijā. Saskaņā ar minēto rīkojumu ārkārtējā situācija Latvijā ir izsludināta līdz 2020.gada 9.jūnijam. Līdz ar to ir nepieciešams pastāvīgs tiesiskais regulējums arī pēc ārkārtējās situācijas atcelšanas, proti, ir izstrādājama tiesību norma Elektronisko sakaru likuma 19.panta pirmajā daļā, paredzot, to papildināt ar jaunu 26.1punktu. Proti, nosakot elektronisko sakaru komersantam, kas nodrošina publisko mobilo elektronisko sakaru tīklu, pienākumu, ja tas ir saņēmis Valsts ugunsdzēsības un glābšanas dienesta paziņojumu par katastrofu vai katastrofas draudiem, kas saistīti ar personas dzīvības, veselības vai īpašuma apdraudējumu, pēc iespējas ātrāk nosūtīt uz galiekārtu saviem sakaru lietotājiem un abonentiem Valsts ugunsdzēsības un glābšanas dienesta sagatavoto informāciju par nepieciešamo rīcību draudu situācijā. Vienlaikus ir norādāms, ka pēc būtības analoģiska satura tiesība norma ir ietverta minētā likuma 19.panta pirmās daļas 26.punktā, kas paredz attiecīgajam elektronisko sakaru komersantam pienākumu, ja tas ir saņēmis Ārlietu ministrijas paziņojumu par katastrofu vai katastrofas draudiem, kas saistīti ar personas dzīvības vai veselības apdraudējumu, pēc iespējas ātrāk nosūtīt īsziņā saviem sakaru lietotājiem un abonentiem attiecīgajā valstī Ārlietu ministrijas sagatavoto informāciju par iespējamo rīcību draudu situācijā. Ņemot vērā informācijas tehnoloģiju attīstību, piedāvātā tiesību norma pieļauj dažādus tehniskos risinājumus, kas varētu tikt izmantoti paziņojuma nosūtīšanai uz galiekārtu sakaru lietotājiem un abonentiem. Tāpat šī tiesību norma ir vērsta uz to, lai individuāli uzrunātu katru personu situācijā, ja katastrofa vai tās draudi var skart tās dzīvību, veselību vai īpašumu.Civilās aizsardzības un katastrofas pārvaldīšanas likuma 10.panta pirmās daļas 1.punkts paredz, ka Valsts ugunsdzēsības un glābšanas dienests vada, koordinē un kontrolē civilās aizsardzības sistēmas darbību. Saskaņā ar Ministru kabineta 2017.gada 8.augusta noteikumu Nr.440 “Valsts agrīnās brīdināšanas sistēmas izveidošanas, darbības un finansēšanas kārtība” 8.punktu lēmumu par valsts agrīnās brīdināšanas sistēmas aktivizēšanu pieņem Valsts ugunsdzēsības un glābšanas dienests. Ņemot vērā norādīto un izvērtējot esošo pieredzi, tiesību normā tiek piedāvāts Valsts ugunsdzēsības un glābšanas dienests kā kompetentā iestāde paziņojuma nosūtīšanas nepieciešamības iniciēšanā un tā teksta sagatavošanā.Savukārt, lai īstenotu elektronisko sakaru komersantam paredzēto pienākumu nosūtīt uz galiekārtu saviem sakaru lietotājiem un abonentiem Valsts ugunsdzēsības un glābšanas dienesta sagatavoto informāciju par nepieciešamo rīcību draudu situācijā, ir nepieciešama personas atrašanās vietas datu apstrāde. Atbilstoši Eiropas Parlamenta un Padomes regulas (ES) 2016/679 (2016. gada 27. aprīlis) par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula), 6.panta 1.punkta d) apakšpunktam, kas paredz, ka datu apstrāde ir likumīga tikai tādā apmērā un tikai tad, ja tā ir vajadzīga, lai aizsargātu datu subjekta vai citas fiziskas personas vitālas intereses. Personas privātās dzīves ierobežojums ir iespējams, ja tiek apdraudētas personas vitāli svarīgas intereses - dzīvības, veselības un īpašuma aizsardzība, kā arī tiesības saņemt ieteikumus rīcībai katastrofas vai katastrofas draudu gadījumā.Līdz ar to ir piedāvāts paplašināt Elektronisko sakaru likuma 71.panta astotajā daļā noteikto, paredzot, ka elektronisko sakaru komersants drīkst apstrādāt arī atrašanās vietas datus bez sava lietotāja vai abonementa piekrišanas, ja atrašanās vietas datu apstrāde ir nepieciešama, lai nosūtītu šā likuma 19.panta pirmās daļas 26.1punktā minēto informāciju.

|  |  |
| --- | --- |
|  |  |

 |
| 3. | Projekta izstrādē iesaistītās institūcijas un publiskas personas kapitālsabiedrības | Projekts šo jomu neskar. |
| 4. | Cita informācija | Nav. |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Attiecas uz personām, kuru atrašanās vieta ir Latvijas Republikas teritorijā, kā arī, ja nepieciešams uz personām, kas atrodas viesabonēšanā. |
| 2. | Tiesiskā regulējuma ietekme uz tautsaimniecību un administratīvo slogu | Paziņojuma nosūtīšanas izmantošanas priekšrocība ir tā, ka šis risinājums ir tehnoloģiski drošs, un paziņojuma nosūtīšana ir iespējama un darbojas no jebkura mobilā tālruņa, kā arī nav nepieciešams veikt nekādas izmaiņas vai pielāgošanas mobilajā tālrunī.Līdz ar to tiesiskais regulējums nepalielina administratīvo slogu. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts un tam pievienotā sākotnējās ietekmes novērtējuma ziņojuma (anotācija) tika 2020.gada 7.maijā nosūtīti saskaņošanai mobilo sakaru operatoriem SIA “Latvijas Mobilais Telefons”, SIA “Tele2” un SIA “Bite Latvija”. |
| 2. | Sabiedrības līdzdalība projekta izstrādē | SIA “Latvijas Mobilais Telefons” konceptuāli atbalsta projektā noteikto, vienlaikus piedāvājot redakcionāli precizēt projekta 1.pantā ietverto 19.panta pirmās daļas 26.1 apakšpunktu. Par projektu un anotāciju no Finanšu ministrijas, SIA “Tele2” un SIA “Bite Latvija” atzinums noteiktajā termiņā netika saņemts. |
| 3. | Sabiedrības līdzdalības rezultāti | Attiecīgā tiesību norma ir precizēta atbilstoši SIA “Latvijas Mobilais Telefons” ierosinājumam. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts ugunsdzēsības un glābšanas dienests un elektronisko sakaru komersanti, kas nodrošina publisko mobilo elektronisko sakaru tīklu |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Valsts pārvaldes vai pašvaldību institucionālā sistēma netiek mainīta. Jaunas iestādes vai jaunas struktūrvienības netiek veidotas, nav paredzēts likvidēt esošās institūcijas, nav paredzēts reorganizēt esošās institūcijas. |
| 3. | Cita informācija | Nav |

Iekšlietu ministrs S. Ģirģens

v\_sk. = 1237